《何梅生以荔枝三百颗寄饷报诗四章 其三》
清代·陈曾寿

东坡昔迁谪，海角挂孤光。林家赏红紫，翟舍叩昏黄。

义井独后汲，至味逡巡长。偶过荔枝港，累累照沧浪。

父老欣见留，及食邀过尝。海南一卷诗，字字含幽芳。

无入不自得，火宅生微凉。披猖今何世，敦俗忽已亡。

湿沫相呴濡，良厚诚可伤。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。